Hamsunlekse: ***Hemmelig ve*** Gruppe 2

I novellen Hemmelig ve leser vi en jeg-fortellers beretning om en serie ubehagelige møter med en mystisk fremmed. Selve fortellingen er et tilbakeblikk til tre episoder, før vi møter fortelleren i den fjerde og siste episoden hvor han igjen konfronterer «mannen med de sorte øine». Dertil følger en epilog, hvor Hamsun velger seg en *deus ex machina* fra psykologien for å løse mysteriet: Fortelleren opplyser at han gjennom en bekjent har oppdaget at det finnes mennesker som gjerne vil bli tatt, at de ønsker å straffes, de er «mennesker i psykologisk pine» som det heter til sist i teksten.

 I den første episoden, fra København, inviteres jeg-personen til å ta en kjøretur med den fremmede, hvorpå sistnevnte forsøker å kvele hovedpersonen, og stikker ham med en spikeraktig gjenstand i halsen. Rasende styrter fortelleren ut av vognen, men stiger etter hvert tilbake og kjører sammen med den fremmede inn til byen. Allerede her merkes innflytelsen fra Dostojevski, og lengre bak fra Hamlet: Jeg’et evner ikke å motsette seg den andres vilje, han klarer ikke hevne seg, han gir den fremmede forsikring om at han ikke har tenkt å anmelde det vi må kunne kalle drapsforsøket. I stedet vil han hevne seg ved å ignorere ham, samtidig som han opplever en økende interesse for hvem denne fremmede er.

 De neste to episodene er langt mindre dramatiske. De møtes igjen på et tog i Tyskland, hvor fortelleren oppsøker den fremmede i hans kupe, og sistnevnte viser ham en rekke dirker, før han pakker sammen og tar farvel uten at de har vekslet et ord. Deretter møtes de på en spillebule i New York, helt tilfeldig også denne gang, og den fremmede ‘hjelper’ fortelleren ved å avsløre for ham at han blir svindlet, men jeg’et vil ikke tape ansikt og forlater lokalet.

 I den siste episoden har den fremmede låst seg inn i fortellerens hybel, og spør ham om 16 kroner, som han får. Så kommer det frem at han har lommene fulle av penger, og den fremmede opplyser fortelleren om at han er en idiot. Heller ikke denne siste fornedrelsen gjøres det noe med.

Novellens drivkraft kan sies å være jeg-fortellerens ønske om å forstå hvem denne fremmede egentlig er, et prosjekt som leseren også blir med på. Man føler også på et ubehag underveis, fordi man identifiserer seg med hovedpersonen som ikke fremstår videre brydd av at han ble kjørt ut av byen i en hestevogn og forsøkt myrdet, og etter dette fortsetter å oppsøke denne fremmede. Om den mystiske mannen hele tiden var drevet av lysten til å bli avslørt, som det heter i avslutningen, må vi kunne spørre hva jeg’et egentlig er drevet av. Ønsket om å bli fornedret? Den logisk-rasjonelle løsningen av novellen synes å stå i kontrast til jeg’ets irrasjonelle adferd overfor den fremmede.

Det er også mulig å tolke novellen i retning av et psykologisk dobbeltgjengermotiv. Flere moment underbygger en slik tolkning. For det første avstanden i rom, fra hybelen i Kristiania til København, Tyskland og New York – det usannsynlige i de tilfeldige møtene åpner for at den fremmede er noe jeg’et trekker med seg, det er en skygge av ham selv. Den fremmede har også sorte øyne, det er slik vi identifiserer ham, nærmest som et skyggevesen.

Den fremmede er også en Mefistofeles-karakter. Han inviterer jeg’et til et mørke, med diffuse løfter om forståelse og rikdom, han dukker opp tilsynelatende fra intet, alltid tett på fortelleren, og foregir å kjenne ham godt ­- også fra en tidligere tid som fortelleren ikke kan huske. Den fremmede har vært overalt, han har verden i sin lomme. Nøkkelmotivet er også sentralt: Den fremmede låser seg inn på fortellerens hybel, er i besittelse av dirker, og avslører at det jukses med en magnetisk nøkkel på spillebulen. Dette har også en kobling til starten av novellen, hvor fortelleren sliter med et arbeid med noter, altså «keys», han mangler med andre ord evne til fortolkning. Det blir jeg’ets og leserens oppgave i resten av historien og fortolke den fremmede.

Gjenstanden fortelleren klores med under vognturen i København kan også leses som en forlengelse av den fremmede selv, som om han bar en klo på sin ene hånd. Djevelmotivet underbygges også av den fremmedes kvinnelige trekk: Han banker på døren som en kvinne, har meget smale skuldre, og er veldig interessert i en kaffekanne av bronse. I tillegg nynner han som om han var alene, i det hele tatt kan det synes som den fremmede veksler mellom å bli sett og ikke av sine omgivelser. Er han virkelig der? Når fortelleren får nok av ham i togvognen, kaster han fyrstikken mot ham «som om det slett ikke hadde sittet nogen i hans hjørne», og den fremmede reagerer heller ikke.

At fortellingen er situert i fortiden, bakover i ulike lag, og at leseren og fortelleren dermed må grave i fortiden for å prøve å forstå, styrker novellens fortolkningsmotiv. Ellers skifter fortelleren mellom presens og preteritum på en måte som skaper momentum i teksten.